Suomen Kuvalehti on päättänyt ilmeisesti päättänyt kantaa kortensa kekoon suomalaiseen maahanmuuttokeskusteluun ja julkaissut näyttävästi jutun kuinka ”ISIS-taistelijat saavat täydet Kelan tuet”. Tämä journalismin helmi ei tietysti perustu mihinkään varsinaiseen uuteen tietoon, vaan taustalla on perussuomalaisten kansanedustajan eduskuntakysely ja kokoomusministeri Laura Rädyn vastaus vime lokakuulta jonka persujen Suomen Uutiset näyttävästi uutisoi. Tuosta lähtien tietty erinäiset maahanmuuttokriitikot ovat heilutelleet tätä kumoamattomana todisteena siitä kuinka Suomessa hyysätään terroristimamuja ja nyt kelkkaan ovat lähteneet myös valtavirran tiedotusvälineet.

Koko juttu ja sen ympärillä käyty politikointi on tietysti malliesimerkki pölhöpopulismista, jonka selventämiseksi yritän nyt vääntää hivenen rautalankaa.

Aloitetaan itse väitteestä. Ensinnäkään tiedossa ei ole yhtään todellista tapausta jossa ISIS:in joukkoihin Suomesta lähtenyt taistelija olisi nostanut jotain Kelan etuuksia Syyriasta käsin. Hieman epäselvää on, onko se käytännössä mahdollista, sillä pankkiliikenne Suomen ja ISIS:in hallussa olevien alueiden välillä ei välttämättä toimi saumatta. Tosin tietysti pankkitoiminta ja rahan vapaa liikkuminen ovat nykymaailmassa pyhiä asioita jos jotkin, joten oletetaan nyt lähdössä että rahansiirto Syyriaan sujuu ongelmitta.

Seuraava kysymys on se että mitkä mahtavat olla nämä myyttiset ”täydet Kelan tuet”? Kuten jokainen Kelan kanssa asioinut tietänee Kela ei maksa ”täyttä tukea” noin yleisesti, vaan jollakin perusteella ja erilaisia todistuksia vaatien. Erilaisia Kelan kautta maksettavia avustuksia on kymmeniä ja kullakin omat myöntämisperusteensa. Totta on, että kaikkiin pätee se että tilapäiseksi katsottu, alle vuoden oleskelu ulkomailla ei välttämättä katkaise oikeutta tukiin. Tämä on tietysti turva niille tuhansille ja tuhansille suomalaisille jotka matkustavat vuosittain ulkomaille.

”Täysillä Kelan tukiin” ei varmaan tarkoiteta esim. korkeakouluopiskelijan ateriatukea tai eläkeläisen hoitotukea. Suomen Kuvalehti mainitsee esim. eläkkeet, sairasvakuutukseen kuuluvat etuudet ja perheavustukset, kuten lapsilisän.

Ottaen huomioon että valtaosa ISIS:in joukkoihin lähteneistä lienee lapsettomia perusterveitä nuoria miehiä, on vaikea nähdä että kovin moni heistä olisi ylipäätään oikeutettu mihinkään Kelan avustukseen. Epäilen vahvasti että syyrialaisen lääkärin kirjoittamalla arabiankielisellä sairauslomatodistuksella irtoaisi Kelasta sairaspäivärahaa. Käytännössä ISIS:in taistelijat ovat järjestön palkallisissa töissä ja joka tapauksessa jo tällä perusteella putoavat pois työttömyysetuuksien piiristä. Muutenkin tietty se työttömyysetuuksien saannin edellytys että ”on suomalaisten työmarkkinoiden käytettävissä” on melko mahdoton toteuttaa Syyriasta käsin. Todennäköisesti useimpien Kelan tukien hakeminen Syyriasta käsin kompastuisi jo alkumetreillä vaadittaviin selvityksiin.

Oma lukunsa on se kuinka uskottavaa on se että suomalaistaustaiset ISIS-taistelijat istuvat taistelujen, julkisten mestausten ja orjakaupan väliajoilla täyttelemässä Kelan lomakkeita ja hankkimassa niiden liitteitä. Mitään taloudellista tarvetta tähän ei tiettävästi ole, sillä ISIS:n maksamalla palkalla ja luontaiseduilla taistelijat perheineen elävät ilmeisesti aivan mukavasti (toisin kuin paikallinen väestö).

Se mistä nyt syntynyt kohu johtuu, on se että Kelaa koskevissa säännöksissä ei ole erikseen todettu että terrorismi olisi syy perua sosiaalietuudet. Tässä vaiheessa voin antaa ilmaisen vinkin poliittisten irtopisteiden keruusta kiinnostuneille poliitikoille ja kohauttavia otsikoita kaipaaville toimittajille, Kela ei myöskään rankaise ihmisiä esim. eläinrääkkäyksestä, lasten hyväksikäytöstä, huumeidenkäytöstä tai myymälävarkauksista. Eli siitä vaan eduskuntakyselyt, lehtijutut ja minsteritason selvitykset vetämään: ”Eläinrääkkäjille täydet Kelan tuet!! (katso kissakuvat)”.

Vakavasti puhuen suomalaisessa oikeusvaltiossa on tietty lähdetty siitä että ihmiset vastaavat rikoksistaan oikeusistuimessa eikä Kelan luukulla.

Kaiken kaikkiaan on tietysti mahdollista että joillekin Suomesta Syyriaan ISIS:in joukkoihin on maksettu jotain Kelan tukea jonkin aikaa. Sitten voi kysyä missä mielessä tämä on ongelma. Onko kyseessä ongelma suomalaiselle sosiaaliturvajärjestelmälle? Perspektiivin vuoksi todettakoon että Kelä ratkaisi viime vuonna noin 5 miljoona hakemusta ja maksoi erilaisia sosiaaliturvan muotoja noin 14 miljardin euron edestä. Tässä kuvassa, se onko mahdollisesti Syyriaan valunut joitain lapsilisämaksuja, on hyttysen läjääkin pienempi.

Onko sitten kyseessä terrorismin tukemisen kannalta ongelma? ISIS:in rahoitus ei tietenkään perustu suomalaisen tai minkään muunkaan maan sosiaaliturvan hyväksikäytölle, vaan öljytuloille, paikallisen väestön ryöstelylle ja verottamiselle. On vaikdea nähdä että spekulatiiviset Kela-tuet edes valuisivat järjestön kassaan, korkeintaan yksittäiset taistelijat voivat kerätä niillä lisätuloa.

Kysymys ISIS-taistelijoiden Kela-avustuksista ei ole missään järjellisessä mielessä yhteiskunnallinen ongelma, mutta se on pölhöpopulistin rakastama täydellinen moraalistinen keppihevonen. Samaan kysymykseen on saatu yhdistettyä terrorismi, sosiaaliturvan väärinkäyttö ja maahanmuuttajat. Näin herkullisen täysosuman äärellä on pölhöpopulistille herttaisen yhdentekevää että suomalaisten Kela-avustusten valumisesta ISIS-terroristeille ei ole vähäisintäkään todistetta. Moralistisen raivon nostatukseen riitää että se olisi teoriassa mahdollista. Nyt tällä keppihevosella on rientänyt jo ratsastamaan persuministeri Hanna Mäntylä, jonka mukaan asiaa ruvetaan nyt pontevasti selvittämään. Ratkaisuna Mäntylä ehdottaa viranomaisten tieojenvaihdon lisäämistä. Asiasta vauhkonneet persukansanedustajat ovat aiemmin täsmentäneet tämän tarkoittavan sitä että Suojelupoliisin olisi luovutettava tietoja Kelalle.

Veikkaan että tässä vaiheessa Supossakin ollaan jo kypsinä. Arkaluontoisen tiedustelutiedon luovuttaminen populistiseen sosiaalipummijahtin ei varmaan ole kansainvälistä terrorismia torjuvien viranomaisten ykköstavoite. Se tuskin edistäisi Supon uskottavuutta ja yhteistyötä kansainvälisissä tiedustelupiireissä: ”Yhteysmiehemme sai juuri henkensä kaupalla lähetettyä Raqqasta listan näistä ISIS-taistelijoista” ”-Hienoa, nyt saamme estettyä niiden roistojen lapsilisämaksut!”

Todettakoon vielä että Suomen Kuvalehden toteamus siitä että terroristijärjestöön kuuluminen ei ole rikos, on melko harhaanjohtava. Suomen rikoslaissa on pykälät mm. terroristijärjestön tukemisesta, terroristiksi kouluttamisesta ja kouluttautumisesta ja lukuisista muista terrorismiin liittyvistä rikoksista. Jäsenyttä sinänsä ei ole kriminalisoitu, mutta lainsäätäjän logiikka lienee ollut se että olennaista ei ole todistaa jäsenyyttä, vaan osallisuus rikoksiin. Niiden kohdalla jotka taistelevat ISIS:in riveissä kyseessä ovat tietysti kansainvälisesti kriminalisoinut raskaat rikokset ihmisyyttä vastaan.

Kohun ISIS-terroristien mahdollisista Kela-avustuksista voisi kuitata turhanaikaisena mätäkuun juttuna, ellei se ikävä kyllä olisi niin kätevä väline hyökkäyksessä suomalaisen sosiaaliturvajärjestelmän kimppuun. Kun hallituksen ohjelmassa on sosiaalista eriarvoisuutta rajusti kasvattavia sosiaaliturvan leikkauksia, mikä sopisi paremmin niiden tueksi kuin moralististen kohujen nostattaminen todellisista tai spekuloiduista sosiaaliturvan väärinkäyttötapauksista? Sosiaali- ja terveysministeri Mäntylän toivoisi mieluummin selvittävän millaisia hallituksen kaavailemista leikkauksista on sadoilletuhansille suomalaisille, mutta se lienee poliittisesti paljon kiusallisempi aihe.